ศาลฯให้ประกันตัว “สรยุทธ” คดีไร่ส้ม สั่งรายงานตัวทุก 3 เดือน-ห้ามออกนอกประเทศ
ศาลฯรับฎีกา-ให้ประกันตัว "สรยุทธ" คดีไร่ส้ม หลักทรัพย์ 5 ล้านบาท สั่งรายงานตัวทุก 3 เดือน-ห้ามออกนอกประเทศ
12 ก.ย. 2560

สืบเนื่องจากกรณีที่ศาลอุทธรณ์มีคำพิพากษายืนจำคุกนายสรยุทธ สุทัศนะจินดา และพวกรวม 4 คน กรณีทุจริตค่าโฆษณา อสมท เมื่อวันที่ 29 ส.ค.60 ที่ผ่านมา โดยจำเลยทั้งสี่ไม่ได้รับการประกันตัวระหว่างรอฎีกาคดีนั้น
ล่าสุดวันนี้ (12 ก.ย.) ผู้พิพากษาที่ร่วมพิจารณาคดีดังกล่าวในศาลชั้นต้นและมีชื่อในคำพิพากษาของศาลชั้นต้นนั้น ได้อนุญาตฎีกาคดีให้ บจก.ไร่ส้ม ,นายสรยุทธ สุทัศนะจินดา และ น.ส.มณฑา ธีระเดช อายุ 45 ปี พนักงาน บจก.ไร่ส้ม จำเลยที่ 2-4 แล้ว ว่าคดีมีปัญหาสำคัญและเหตุอันควรสู่ศาลสูงสุดที่จะวินิจฉัย ตามหลักในประมวลวิธีพิจารณาความอาญามาตรา 221 ที่บัญญัติว่าในคดีซึ่งห้ามฎีกาในปัญหาข้อเท็จจริงตามประมวลวิธีพิจารณาความอาญา มาตรา 218 ในคดีที่ศาลอุทธรณ์พิพากษายืนตามศาลล่าง หรือเพียงแต่แก้ไขเล็กน้อย
และให้ลงโทษจำคุกจำเลยไม่เกิน 5 ปี หรือทั้งจำทั้งปรับ แต่โทษจำคุกไม่เกิน 5 ปี , มาตรา 219 ในคดีที่ศาลชั้นต้นพิพากษาลงโทษจำคุกไม่เกิน 2 ปี หรือปรับไม่เกิน 40,000 บาท หรือทั้งจำทั้งปรับ แล้วศาลอุทธรณ์ยังคงลงโทษจำเลยไม่เกินกำหนดดังกล่าว และมาตรา 220 ห้ามมิให้คู่ความฎีกาในคดีที่ศาลชั้นต้นและศาลอุทธรณ์พิพากษายกฟ้อง
ขณะเดียวกัน เวลาประมาณ 16.30 น. มีรายงานว่า ศาลได้อนุญาตให้ประกันตัว นายสรยุทธ สุทัศนะจินดา  และนางสาวมณฑา ธีระเดช หลังติดคุกนาน 14 วัน โดยศาลตีราคาประกันคนละ 5 ล้านบาท และมีคำสั่งให้มารายงานตัวต่อศาลทุก 3 เดือน พร้อมกับสั่งห้ามเดินทางออกนอกประเทศ ด้านทนายเผย เตรียมสู้คดีชั้นศาลฎีกาต่อไป
อนึ่งคดีนี้มีสาเหตุมาจากพนักงานอัยการฝ่ายคดีพิเศษ 2 ยื่นฟ้อง นางพิชชาภา อดีตพนักงานจัดทำคิวโฆษณาของ บมจ.อสมท , บริษัท ไร่ส้ม จำกัด โดย น.ส.อังคนา วัฒนมงคลศิลป์ และ น.ส.สุกัญญา แซ่ลิ่ม ในฐานะ กก.ผจก.บจก.ไร่ส้ม , นายสรยุทธ อดีตพิธีกรรายการข่าวชื่อดัง
และ กก.ผจก.บจก.ไร่ส้ม และ น.ส.มณฑา พนักงาน บจก.ไร่ส้ม เป็นจำเลย 1-4 ในหมายเลขดำที่ อ.313/2558 ความผิดฐานเป็นพนักงานเรียก รับ หรือยอมจะรับทรัพย์สินหรือประโยชน์อื่นใดสำหรับตนเองหรือผู้อื่นโดยมิชอบ เพื่อกระทำการหรือไม่กระทำการอย่างใดในตำแหน่งหน้าที่ไม่ว่าการนั้นจะชอบหรือมิชอบด้วยหน้าที่ , เป็นพนักงานมีหน้าที่ซื้อ ทำ จัดการ หรือรักษาทรัพย์ใดๆ ใช้อำนาจหน้าที่โดยทุจริต อันเป็นการเสียหายแก่องค์กร , เป็นพนักงานปฏิบัติหรือละเว้นการปฏิบัติหน้าที่โดยมิชอบ เพื่อให้เกิดความเสียหายแก่ผู้หนึ่งผู้ใด หรือปฏิบัติหรือละเว้นการปฏิบัติหน้าที่โดยทุจริต และสนับสนุนพนักงานกระทำความผิดดังกล่าว ตาม พ.ร.บ.ว่า ด้วยความผิดของพนักงานในองค์การหรือหน่วยงานของรัฐ พ.ศ.2502 ม.6,8,11
โดยมีการอ่านคำพิพากษาศาลอุทธรณ์เมื่อวันที่ 29 ส.ค.ที่ผ่านมา ซึ่งพิพากษายืนตามศาลชั้นต้นให้จำคุกนางพิชชาภา จำเลยที่ 1 ฐานเป็นเจ้าพนักงานเรียกรับหรือยอมรับทรัพย์สิน หรือประโยชน์อื่นใด สำหรับตนเองหรือผู้อื่นโดยมิชอบ 6 กระทงๆ ละ 5 ปี รวมจำคุก 30 ปี ปรับ บจก.ไร่ส้ม จำเลยที่ 2 กระทงละ 20,000 บาท รวม 6 กระทง ปรับทั้งสิ้น 120,000 บาท ส่วนนายสรยุทธ จำเลยที่ 3 และ น.ส.มณฑา จำเลยที่ 4 จำคุก 6 กระทงๆ ละ 3 ปี 4 เดือน รวมจำคุกคนละ 20 ปี แต่ทางนำสืบเป็นประโยชน์ต่อการพิจารณา ศาลจึงลดโทษให้ 1 ใน 3 จึงให้จำคุกนางพิชชาภา จำเลยที่ 1 เป็นเวลา 20 ปี ส่วนนายสรยุทธและ น.ส.มณฑา จำเลยที่ 3-4 จำคุกคนละ 13 ปี 4 เดือน ขณะที่การกระทำของจำเลยทั้งสามนี้ ศาลเห็นว่าไม่มีเหตุสมควรรอการลงโทษ จึงไม่รอลงอาญา ส่วน บจก.ไร่ส้ม จำเลยที่ 2 ให้ปรับรวม 80,000 บาท